Strafregtelike aanklagte staar Shaun Abrahams in gesigAdv. Shaun Abrahams, die hoof van die Nasionale Vervolgingsgesag (NVG). Foto: Flickr/GovernmentZA Die burgerregte-organisasie AfriForum gaan Vrydag strafregtelike aanklagte van meineed en regsverydeling teen Shaun Abrahams, nasionale direkteur van openbare vervolging (NDOV), indien. Monique Taute, hoof van AfriForum se teenkorrupsie-eenheid, sê dit is duidelik dat Abrahams nié geskik is vir die posisie van die NDOV-hoof nie. “AfriForum doen ’n beroep op pres. Cyril Ramaphosa om Abrahams summier af te dank en ’n nuwe NDOV aan te stel wat sonder vrees, guns of vooroordeel sal optree,” sê Taute. Die strafregtelike aanklagte sal by die Silverton-polisiestasie in Pretoria ingedien word. Dit volg nadat James Selfe, voorsitter van die DA se federale uitvoerende raad, verlede naweek gesê het Ramaphosa moet “leierskap toon” en ŉ nuwe NDOV-hoof aanstel. Selfe meen die proses om oudpres. Jacob Zuma aan te kla was “pynlik stadig” omdat hy “sy amp as president misbruik het om hierdie vervolgings te vertraag” – en Abrahams het Zuma volgens Selfe in die proses van vertraging bygestaan​. “Abrahams het sedert hy aangestel is nie met die nodige dringendheid opgetree om te verseker dat Zuma vervolg word nie. In November verlede jaar het die NVG aan Zuma ŉ sperdatum verskaf om vertoë te rig wat uiteensit waarom hy nie aangekla moet word nie. Hy het nie sy vertoë teen die sperdatum gerig nie en is ŉ bykomende sewe weke gegee om te antwoord. Abrahams het getoon dat hy eenvoudig nie vertrou kan word om toesig te hou oor en verantwoordelikheid te neem van hierdie proses nie,” het Selfe gesê.